Красимира Ненова
Възкресение

chitanka.info

Просто не вярвам, че пролет отново ще дойде;

Просто не вярвам.

Просто не вярвам, че тези премръзнали клони

отново ще пръскат дъха на липа;

Просто не вярвам, че и тази черна земя

отново ще бъде покрита с треви и жита

и че някога пак ще се случи

студът да си грабне багажа и се пропука ледът,

и на оградата пак да запее синигер.

Просто не вярвам! — Но ето че става!

И всяка пролет отново доказва

и ми казва да вярвам.

Просто да вярвам!

Просто не вярвам, че някога изгрев ще дойде,

начало на ден, който никога няма да свърши;

в който смъртта никога няма да може

ръката любима от моята длан да откъсне.

Просто не вярвам, че това измъчено тяло

ще стане нетленно във миг на око;

и че тези очи ще гледат в отвъдното,

където е нашият Господ,

където е радостно, светло, добро.

Просто не вярвам! — Но и това ще се случи!

И всяка пролет, от Него създадена,

отново ми казва да вярвам.

Просто да вярвам!

20.12.1995

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.